Minder nikotien in sigarette kan BAT knou | Netwerk24
Minder nikotien in sigarette kan BAT knou
12 Oktober 2018 16:59
British American Tobacco (BAT) se aandeelprys het Vrydag skerp geval nadat Amerika se Food and Drug Administration (FDA) daarop gesinspeel het dat hy streng perke gaan stel op die nikotien-inhoud van tradisionele sigarette.
Sigaretvervaardigers vrees strenger regulasies teen nikotien. Foto: Reuters
BAT het in ’n stadium 5,4% verloor en Imperial 7%. Albei dié firmas is in Londen genoteer; BAT het ’n sekondêre notering op die JSE.
Lynn Hull, ’n farmakoloog van die FDA, het Donderdag in ’n lesing nuwe studies bekend gemaak wat wys as die hoeveelheid nikotien in ’n sigaret met tot 96% verminder word, sal die openbare gesondheid aansienlik verbeter.
Die lesing het die bespiegeling laat opvlam dat die FDA die perke vroeër eerder as later wil instel, hoewel Hull gesê het dit verteenwoordig nie nou die FDA se amptelike posisie nie.
Die FDA het wel in Maart al gesê hy wil ’n voorstel oor die vermindering van nikotien doen, maar toe het ontleders gesê dit kan jare neem voordat dit van krag word.
“Deur sigarette minimaal verslawend te maak, kan die sterftes wat deur rook veroorsaak word, aansienlik verminder word,” het Hull gesê.
Nagenoeg 480 000 mense sterf jaarliks in die VSA weens rook.
BAT vervaardig onder meer Lucky Strike en Dunhill en Imperial vervaardig onder meer Winston en Gaulloises.
Die grootste tabakgroep ter wêreld, Altria, met Marlboro en Benson & Hedges in sy stal, het Donderdag in New York 2,9% laer gesluit.
Die lesing is voor die sluiting van die mark in New York gelewer. – Bloomberg, bygewerk
Meer oor: British American Tobacco | Bat | Rook | Sigarette
Só word daar in Afrika gerook